Video: Beïndruk jou kinders met dié toertjies | Maroela Media
Lioz Shem Tov (Skermgreep uit die video)
Hier is 'n maklike manier om jou kinders te beïndruk – dis toertjies wat enigiemand kan doen!
Lioz Shem Tov was 'n komediant wat aan die dertiende seisoen van America's Got Talent deelgeneem het. Hy is in die "Judge Cuts"-ronde uitgeskakel.
Lioz is oorspronklik van Israel en vermaak gehore al die afgelope 12 jaar lank. Hy het op verskeie televisieprogramme verskyn, insluitend 'n komedieprogram vir kinders op die Nickelodeon-kanaal.
Lioz verduidelik aan die beoordelaars dat hy oor "telekinetiese" magte beskik, maar dis vinnig duidelik sy oëverblindery is niks anders as humoristiese streke nie. Hy laat spring 'n skuim-roomysbal van sy horinkie af, hy kan 'n maatband in plek laat bly en vinnig terugspring, hy kan borrels blaas, een vang en dit laat verdwyn en sneesdoekies een ná die ander uit 'n boks laat verskyn. Sy groot finale is om die deksel van 'n asblikkie stadig op te hys.
Beoordelaar Heidi Klum was glad nie beïndruk met sy vertoning nie, maar Howie Mandel en Mel B het dadelik vir hom die groen lig gegee. Simon Cowell het hom aanvanklik ook afgekeur, maar verander uiteindelik sy beslissing.
Lioz is in die volgende ronde tydens "Judge Cuts" uitgestem en hy het nie na die kwarteindstryd deurgedring nie.